में आखेआ, ‘तुस नेईं समझी सकदे जे की देआ दां। तुसें गी समझाना बी नईं चाह्न्दा। पर सारे ग्रां आलें गी पता ऐ जे में रपे देआ नां। छड़ा तुसें गै नेईं सुनेआ। कुड़ी आलें थोआड़े हत्थ-पैर फड़े, पर तुस बी.ए. पास जागता दा मुल्ल ढाई ज्हार रपें कोला घट्ट लैने लेई त्यार नईं होए। कुड़ी दा बब्ब चाली रपे म्हीने दी नौकरी करदा ऐ। ओ ते चाली पैसे बी नईं देई सकदा। तुसें ए कदें नई सोचेआ जे थोआड़े जागतै गी खरीदने आस्तै उस्सी इन्ने रपे कुत्थुआं थोई गेए? जागतै दा मुल्ल मते जने पान्दे न, सो तुस बी पाई लैओ। कोई पराध नेईं. पर अज्जै दे बाद ग्रां आलें गी सद्दियै उन्दे सामनै रपें दियां फूटां नेईं मारा करेओ। ते ए बी चेत्ता रखेओ जे अपने जागता दा ब्याह् तुसें भिखेआ दे पैसे कन्ने कीत्ता ऐ।’